Kim Behnke (FRI), 1999-11-26:
For efterhånden et par år siden fik jeg en række henvendelser
fra personer, som syntes, at gamle amerikanske biler er alle tiders.
Det, de ikke kunne forstå, var, at efter de nye regler skulle der allerede på det tidspunkt, hvor de hjemtager den gamle amerikanske bil, som dog ikke er så gammel, så det er en veteranbil, foretages en umiddelbar vurdering, og der skal lægges et ganske betragteligt beløb i depositum.
en forholdsvis konkret vurdering, og derefter vil man finde ud af, om der skal betales mere eller mindre.
Det, de her mennesker ikke kunne forstå, var, hvordan man i Told og Skat nåede frem til, hvilket beløb der skulle bruges som udgangspunkt for beregningen af den her afgift.
Og det, de syntes var mest urimeligt, var, at Told og Skats udgangspunkt var nogle kataloger over, hvad sådan nogle biler kan sælges for på det danske marked. Men de biler, der hjemtages fra USA, er jo ofte biler i en relativ dårlig stand, og de pågældende har som deres fritidshobby at bruge vinteraften efter vinteraften på at pudse bilerne op, så de kommer til at fremstå i en flot og måske endda original stand.
Og det er jo langt fra det, som disse prislister kommer til at give udtryk for.
Der var en spørgsmålsveksling mellem undertegnede og skatteministeren på det tidspunkt, og vi nåede sådan set ikke til nogen afklaring, andet end at skatteministeren jo kunne fortælle, at nu havde man et nyt system, som i hvert fald skulle forhindre, at der var forskelle på de priser, man fik oplyst, når man henvendte sig, fra én told- og skatteregion til en anden.
Og det troede vi jo var rigtigt, indtil vi nu kan konstatere, som pressen heldigvis har afsløret, at disse prislister jo bliver misbrugt af skatteministeren og hans værk til at skaffe ekstra penge i statskassen, sådan at bare man ændrer en tusindkroneseddel på alle bilerne, ja, så betyder det jo altså millioner ekstra i statskassen.
Og dermed er vi jo ovre i det, som forslaget drejer sig om, nemlig at de retningslinjer, der skal være for, hvordan man forhåndsvurderer importerede brugte køretøjer, i allerhøjeste grad trænger til at blive ændret. Den første og mest rimelige ændring vil være, at man på Told og Skats Internethjemmeside udlægger disse tabeller, sådan at de personer, der overvejer at hjemhente en gammel Audi fra Tyskland, en gammel amerikanerbil, eller hvad det nu måtte være, inden de gør sig de overvejelser kan slå op på Internettet og se, hvad den bil vil komme ud for af afgiftsberigtigelse, når den bliver hjemhentet.
Så har borgerne et fair grundlag.
Og så skal de afgifter være nogle, der holder, forstået på den måde, at det ikke kan nytte noget, at der efterfølgende er meget markante udsving.
Naturligvis er der forskel på biler, men så store forskelle er der jo heller ikke.
Det andet, man bør gøre, er at sørge for, at ved at tingene er offentligt tilgængelige, så fifles der ikke med tingene i Told og Skat, og så misbruger man ikke dette redskab til at skaffe ekstra penge i statskassen, for når hele befolkningen kan følge det på Internettet, kan den se, hvis der bliver fiflet og lavet særlige oversigter, som bliver brugt i kortere eller længere tid til at skaffe ekstra penge i statskassen.
Men den tredje og måske vigtigste ting er, at den borger, der henvender sig med en importeret bil, skal have sikkerhed for, at den forhåndsvurdering, der bliver gennemført, er bindende, så han ikke efterfølgende risikerer at skulle betale langt mere, end han havde forventet, og måske så slet ikke havde haft lyst til at importere den pågældende brugte bil til Danmark.
Vi synes, det ville være rigtigt, hvis skatteministeren gjorde det, og det kan skatteministeren vælge at gøre ved at gå herop på talerstolen og sige, at sådan bliver det.
Vi kan også tage den lange gang i udvalget med spørgsmål frem og tilbage og dokumentation osv. og så havne et eller andet sted, hvor skatteministeren alligevel føler sig tvunget til at gøre det.
Valget er skatteministerens.
Jeg har med disse tre forslag givet opskriften på, hvordan det kan komme til at foregå på en rimelig og fair måde, og derfor ligger der naturligvis også en tilslutning fra Frihed 2000 til beslutningsforslag nr. B 28.